b'\n_START_ARTICLE_\nTalatat\n_START_PARAGRAPH_\nTalatat  je kamnit blok standardizirane velikosti 1\xe2\x81\x842 x 1\xe2\x81\x842 x 1 egip\xc4\x8danski kubit (laket), ki ustreza velikosti okoli 27 x 27 x 54 cm. Uporabljal se je med vladanjem faraona Ehnatona iz Osemnajste egip\xc4\x8danske dinastije za gradnjo Atonovih templjev v Karnaku in Amarni. Standardizirana oblika in majhna masa sta zelo pove\xc4\x8dali hitrost  gradnje.  Njegova raba se je za\xc4\x8dela verjetno v drugem letu Ehnatonovega vladanja. Po koncu amarnskega obdobja se je gradnja s talatati opustila,  ker o\xc4\x8ditno niso ustrezali zahtevam novega \xc4\x8dasa.\n_START_SECTION_\nEhnatonovi talatati\n_START_PARAGRAPH_\nBloke, ki so jih vgradili v Tempelj Amenhotepa IV. (Ehnatona) v Karnaku in drugih opu\xc5\xa1\xc4\x8denih templjih, posve\xc4\x8denih bogu Atonu, sta Horemheb in Ramzes II. uporabila za polnilo pilonov in temelje velikih zgradb.  Velika hipostilna dvorana  in Drugi pilon v Karnaku sta zgrajena na ogromnem \xc5\xa1tevilu talatatov. _NEWLINE_Ve\xc4\x8d deset tiso\xc4\x8d talatatov se je ohranilo. Poslikani bloki so se fotografirali in rekonstruirali kot del Projekta Ehnatonov tempelj.\n_START_SECTION_\nEtimologija\n_START_PARAGRAPH_\nIzraz talatat so domnevno uporabljali egip\xc4\x8danski delavci. V arheolo\xc5\xa1ki jezik ga je uvedel egiptolog H. Chevrier. Nekateri poznavalci domnevajo, da je izpeljan iz italijanskega izraza  tagliata, ki pomeni kamnose\xc5\xa1tvo.'